**NOTĂ DE FUNDAMENTARE**

Agenția pentru Protecţia Mediului Suceava este o instituţie publică cu personalitate juridică aflată în subordinea Agenţiei Naţionale pentru Protecţia Mediului, care funcţionează în subordinea Ministerului Mediului, Apelor și Pădurilor potrivit prevederilor art.1 alin.(1) și art.2 alin.(1) din Hotărârea Guvernului nr.1.000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia, cu modificările și completările ulterioare.

Agenția pentru Protecţia Mediului Suceava are statut de serviciu public deconcentrat și administrează bunuri din domeniul public de natura celor prevăzute la art.136 alin.(3) din Constituţia României, republicată, în Ordonanța de urgență a Guvernului nr.57/2019 privind Codul administrativ, cu modificările și completările ulterioare, precum şi alte bunuri prevăzute în anexa nr.12 la Hotărârea Guvernului nr.1.705/2006 pentru aprobarea inventarului centralizat al bunurilor din domeniul public al statului, cu modificările şi completările ulterioare.

Agenția pentru Protecția Mediului Suceava își desfășoară activitatea la sediul administrativ situat în localitatea Suceava, Str. Bistriței, nr.1A , jud. Suceava, într-un imobil înscris în cartea funciară nr.47157 Suceava, compus din sediu administrativ clădire, regim înălțime = S+P+2E, având suprafața construită la sol = 489 mp și suprafața desfășurată = 1956 mp, intabulată sub numărul cadastral 47157-C1 și anexe – garaje având suprafața construită = suprafața desfășurată = 105 mp, intabulate sub numărul cadastral 47157-C2.

Conform extrasului de carte funciară nr.47157 Suceava, eliberat de Oficiul de Cadastru și Publicitate Imobiliară Suceava – Biroul de Cadastru și Publicitate Imobiliară Suceava, construcțiile 47157-C1 și 47157-C2 sunt proprietatea statului român, date în administrarea Agenţiei pentru Protecția Mediului Suceava.

Terenul pe care sunt edificate cele două construcții este domeniu privat al municipiului Suceava conform HCL Suceava nr.3/26.01.2006 privind atestarea domeniului privat al municipiului Suceava și a fost acordat cu drept de folosință gratuită pe durata existenței construcțiilor către Agenția pentru Protecția Mediului Suceava conform HCL nr. 210/2019, acest teren nu face obiectul prezentului proiect de hotărâre a Guvernului.

Cele două construcții sunt înscrise în inventarul centralizat al bunurilor din domeniul public al statului din anexa nr.12 la Hotărârea Guvernului nr.1.705/2006, cu modificările și completările ulterioare, sub numărul MF 107763, cu următoarele date de identificare:

- Descrierea tehnică: „Suprafață construită = Clădire S+P+2, S const = 622,5 mp, S desf. =1.500 mp, S tot = 2.500 mp”;

- Adresa: „Țara: România; Județ: Suceava; MRJ Suceava; Str. Bistriței; Nr. 1”.

Datele sunt neconforme cu situația faptică și documentația cadastrală, în conformitate cu care imobilul este compus din:

- Construcție „Sediu administrativ”, regim înălțime S+P+2E, având suprafața construită la sol SC = 489 mp, suprafața desfășurată SD = 1956 mp, intabulată sub nr. cadastral 47157-C1;

- Construcție „garaje” având suprafața construită la sol SC = suprafața desfășurată SD = 105

mp, intabulată sub nr. cadastral 47157-C2, ambele înscrise în cartea funciară nr. 47157 Suceava,

cu adresa „Loc. Suceava, Str Bistriței, Nr. 1A, Jud. Suceava”.

Conform informațiilor înscrise în anexa nr.12 la Hotărârea Guvernului nr.1.705/2006, cu modificările şi completările ulterioare, imobilul <<sediu APM>>, se află în administrarea Agenției Naționale pentru Protecția Mediului, în baza Hotărârii Guvernului nr.739/2003 privind organizarea și funcționarea Ministerului Agriculturii, Pădurilor, Apelor și Mediului și a Hotărârii Guvernului nr. 542/2015 privind actualizarea valorilor de inventar ale unor bunuri aflate în domeniul public al statului şi în administrarea Agenţiei Naţionale pentru Protecţia Mediului, instituţie publică aflată în subordinea Ministerului Mediului, Apelor şi Pădurilor, prevăzute în anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, ca urmare a reevaluării.

Conform art.867 alin.(1) din Legea nr.287/2009 privind Codul civil, republicată, cu modificările și completările ulterioare, dreptul de administrare asupra bunurilor imobile aparținând inventarului centralizat al bunurilor din domeniul public al statului se constituie prin hotărâre a Guvernului, a consiliului județean sau, după caz, a consiliului local.

Până la această dată nu a fost emisă o hotărâre a Guvernului care să acorde dreptul de administrare asupra construcțiilor situate în Suceava, Str. Bistriței, nr. 1A, județul Suceava în favoarea Agenției Naționale pentru Protecția Mediului sau a Agenției pentru Protecția Mediului Suceava.

În prezent, bunul imobil <<sediu APM>> înregistrat în inventarul centralizat al bunurilor din domeniul public al statului sub numărul MF 107763 în anexa nr.12 la Hotărârea Guvernului nr. 1.705/2006, cu modificările și cmpletările ulterioare, este utilizat de către Agenția pentru Protecția Mediului Suceava și este înregistrat în evidența contabilă a Agenției pentru Protecția Mediului Suceava. Astfel se impune emiterea unei hotărâri a Guvernului care să pună în acord evidența scriptică cu situația faptică, respectiv să acorde dreptul de administrare pentru instituția care utilizează acest imobil, Agenția pentru Protecția Mediului Suceava.

Conform art.290 din Ordonanța de urgență a Guvernului nr.57/2019, cu modificările și completările ulterioare, evidența financiar-contabilă a bunurilor care alcătuiesc domeniul public al statului sau al unităților administrativ-teritoriale se ține distinct în contabilitate, potrivit legii, de către titularul dreptului de administrare, concedent sau de instituția de utilitate publică care are în folosință gratuită aceste bunuri.

Construcțiile sediu administrativ și garaje situate în Suceava, Str. Bistriței, nr. 1A, înscrise în cartea funciară nr.47157 Suceava sunt înregistrate în evidența contabilă a Agenției pentru Protecția Mediului Suceava.

În conformitate cu prevederile art.2^2 din Ordonanța Guvernului nr.81/2003 privind reevaluarea și amortizarea activelor fixe aflate în patrimonial instituțiilor publice, aprobată prin Legea nr. 493/2003, cu modificările și completările ulterioare, începând cu data de 1 ianuarie 2008, activele fixe corporale de natura terenurilor aflate în patrimoniul instituțiilor publice se reevaluează cel puțin o data la 3 ani de către o comisie numită de conducătorul instituției publice sau de evaluator autorizați.

De asemenea, la art. 2^1 din Ordonanța Guvernului nr. 81/2003, aprobată prin Legea nr. 493/2003, cu modificările și completările ulterioare, s-a stabilit că: „Reevaluarea activelor fixe corporale se efectuează cu scopul determinării valorii juste a acestora, ținându-se seama de inflație, utilitatea bunului, starea acestuia și de prețul pieței, atunci când valoarea contabilă diferă semnificativ de valoarea justă.”

În baza acestor dispoziții legale, precum și a celor prevăzute de Ordinul ministrului economiei și finanțelor nr.3.471/2008 pentru aprobarea Normelor metodologice privind reevaluarea și amortizarea activelor fixe corporale aflate în patrimonial instituțiilor publice, cu completările ulterioare, în calitate de utilizator al imobilului, Agenția pentru Protecția Mediului Suceava a procedat la reevaluarea bunurilor imobile proprietatea statului pe care le are înregistrate în evidența contabilă.

Construcțiile au fost evaluate la valoarea de 4.803.726 lei conform raportului de evaluare întocmit de evaluator autorizat ANEVAR Turcanu Vasile, valoare cu care imobilele au fost înregistrate în evidența contabilă a Agenției pentru Protecția Mediului Suceava.

Această valoare este prevăzută în conținutul anexei care face parte integrantă din prezentul proiect de hotărâre a Guvernului și urmează a fi înscrisă în inventarul centralizat al bunurilor din domeniul public al statului în anexa nr.12 la Hotărârea Guvernului nr.1.705/2006, cu modificările și completările ulterioare, pentru actualizarea valorii bunului imobil cu nr. MF 107763.

Urmare realizării lucrărilor de cadastru și publicitate imobiliară și reevaluării, se impune actualizarea datelor de identificare și a valorii de inventar a bunului imobil cu nr. MF 107763 din inventarul centralizat al bunurilor din domeniul public al statului înscris în anexa nr.12 la Hotărârea Guvernului nr. 1.705/2006, cu modificările și completările ulterioare.

Proiectul de act normativ se referă la:

1. Modificarea denumirii bunului imobil cu nr. MF 107763 din „sediu APM” în ,,Sediu Agenție pentru Protecția Mediului Suceava”;
2. Actualizarea datelor de identificare ale bunului imobil înscris în inventarul centralizat al bunurilor din domeniul public al statului sub numărul MF 107763, după cum urmează:

- descrierea tehnică existentă „Suprafață construită=Clădire S+P+2, S const=622,5 mp, S desf.= 1.500 mp, S tot=2.500 mp”, se va modifica și completa, iar descrierea actualizată care se înscrie în inventar este: „-Clădire sediu administrativ - C1, regim înălțime = S+P+2E, suprafață construită la sol SC = 489 mp; suprafață desfășurată SD = 1956 mp; - Garaje - C2, Suprafață construită la sol SC = suprafață desfășurată SD = 105 mp; CF = 47157 Suceava”;

- adresa existentă: „Țara: România; Județ: Suceava; MRJ Suceava; Str. Bistriței; Nr. 1”, se înlocuiește cu adresa completă „Țara: România; Județ: Suceava; MRJ Suceava; Str. Bistriței, Nr. 1A”;

3. Actualizarea valorii de inventar cu care bunul imobil cu nr. MF 107763 este înregistrat în inventarul centralizat al bunurilor din domeniul public al statului, valoarea existentă 3.236.000 lei va fi înlocuită cu valoarea actualizată 4.803.726 lei stabilită conform raportului de reevaluare întocmit de evaluator autorizat ANEVAR Turcanu Vasile, înregistrat la Agenția pentru Protecția Mediului Suceava sub nr. 3288/10.03.2023.

Reevaluarea a fost efectuată potrivit prevederilor art.3 din Ordonanța Guvernului nr. 81/2003 privind reevaluarea și amortizarea activelor fixe aflate în patrimoniul instituțiilor publice aprobată prin Legea nr.493/2003, cu modificările şi completările ulterioare.

1. Darea în administrare a celor două construcții înscrise sub nr. MF 107763 Agenției pentru Protecția Mediului Suceava, instituție publică cu personalitate juridică aflată în subordinea Agenției Naționale pentru Protecția Mediului, care funcționează în subordinea Ministerului Mediului, Apelor și Pădurilor.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Agenției pentru Protecția Mediului Suceava, instituție publică cu personalitate juridică, aflată în subordinea Agenției Naționale pentru Protecția Mediului, care funcționează în subordinea Ministerului Mediului, Apelor și Pădurilor și care promovează acest proiect în temeiul art. 1 lit. b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr.561/2009, cu modificările ulterioare.

Facem precizarea că, imobilul care face obiectul prezentului proiect de act normativ nu este grevat de sarcini, nu se află în litigiu, nu face obiectul revendicării sau restituirii în condiţiile legii.

Prezentul act normativ nu prezintă impact asupra domeniilor social, economic şi de mediu, asupra bugetului general consolidat sau asupra legislaţiei în vigoare, conform prevederilor art. 1 alin. (3) lit. a) pct. 12 din Hotărârea Guvernului nr. 443/2022 pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative.

Faţă de cele prezentate, a fost elaborat prezentul proiect de Hotărâre a Guvernului privind modificarea denumirii, descrierii tehnice, adresei şi actualizarea valorii de inventar a unui bun imobil din domeniul public al statului și darea în administrarea Agenției pentru Protecția Mediului Suceava, instituție publică cu personalitate juridică aflată în subordinea Agenției Naționale pentru Protecția Mediului, care funcționează în subordinea Ministerului Mediului, Apelor și Pădurilor, ca urmare a efectuării lucrărilor de cadastru și publicitate imobiliară şi a reevaluării, care în forma prezentată a fost avizat de ministerele interesate şi pe care îl supunem spre adoptare.

**MINISTRUL MEDIULUI, APELOR ŞI PĂDURILOR,**

**MIRCEA FECHET**

**AVIZĂM:**

**MINISTRUL FINANŢELOR, MINISTRUL JUSTIŢIEI,**

**MARCEL-IOAN BOLOȘ ALINA-ȘTEFANIA GORGHIU**

**Secretar de Stat,**

**Dan-Ștefan CHIRU**

**Secretar General,**

**Alexandru AVRAM**

**Secretar General Adjunct, Secretar General Adjunct,**

**Teodor DULCEAŢĂ Győző-István BÁRCZI**

**Direcţia Generală Resurse Umane, Juridică şi Relaţia cu Parlamentul,**

**Director General,**

**Cristina Elena DUMITRESCU**

**Direcţia Generală Economică, Investiţii şi Administrativ,**

**Director General,**

**Speranţa Georgeta IONESCU**

**Agenția Națională pentru Protecția Mediului,**

**Președinte,**

**Laurenţiu-Alexandru PĂŞTINARU**

**Agenția pentru Protecția Mediului Suceava,**

**Director Executiv,**

**Maria Mădălina SIMINIUC**